DA boos oor ANC sy leuse ‘steel’Die DA-leier, Mmusi Maimane, voor ’n banier met die leuse wat die party beweer die ANC by hulle gesteel het. Foto: DA via Facebook Die ANC het Donderdag ontken hy het die DA se verkiesingsleuse, “Een Suid-Afrika vir almal”, vir verjaardagvieringe gesteel. “Pleks daarvan het die party ŉ belaglike verduideliking aangebied dat dit nie moontlik is om die DA se verkiesingsleuse te stel nie,” sê Solly Malatsi, DA-woordvoerder, “omdat ons nog nie ons verkiesingsveldtog bekendgestel het nie.” Hy sê die DA wil die ANC graag nog verleentheid spaar en die regerende party daaraan herinner dat die amptelike opposisie sy veldtog met die oog op die kiesstryd in Mei vanjaar in werklikheid reeds op 22 September verlede jaar bekendgestel het. “Ons het die leuse ‘Een Suid-Afrika vir almal’ gekies,” sê Malatsi, “omdat ons die enigste party is wat nog verbind is tot [oudpres.] Nelson Mandela se ideale van ŉ nierassige en inklusiewe Suid-Afrika.” Hy meen die ANC en sy beleidsrigting is presies die teenoorgestelde van dié leuse. “Dis jammer dat die regerende party so laag sal daal om ŉ ander party se leuse blatant te steel.” Volgens Malatsi strek die toewyding daaraan om Suid-Afrika op te bou veel verder as die diefstal van ŉ verkiesingsleuse. “Dit verg opregte toewyding tot doeltreffende regstelling [van die kwaad van die verlede], ŉ groeiende ekonomie wat werk skep, die daarstel van veilige gemeenskappe en werklike eiendomsreg vir alle Suid-Afrikaners.” Net ŉ DA-regering het die vermoë om een Suid-Afrika vir almal te bou, sê dié party.